

**Тәлімгерлік жөніндегі ұйымдарға жетім балалар, ата-анасының қамқорлығынсыз қалған балалар туралы берілетін ақпарат көлемін айқындау туралы**

Қазақстан Республикасы Оқу-ағарту министрінің 2025 жылғы 28 сәуірдегі № 86 бұйрығы. Қазақстан Республикасының Әділет министрлігінде 2025 жылғы 29 сәуірде № 36038 болып тіркелді

      "Қазақстан Республикасындағы баланың құқықтары туралы" Қазақстан Республикасы Заңының 28-2-бабы 9-тармағының 1) тармақшасына сәйкес БҰЙЫРАМЫН:

      1. Тәлімгерлік жөніндегі ұйымдарға берілетін жынысы, жасы, ұлты, денсаулық жағдайы, мінез ерекшеліктері, қызығушылықтары мен құмарлықтары, оқуы, ата-анасының қамқорлығының болмау себептері, аға-інілері мен апа-сіңлілерінің, кәмелетке толған туыстарының болуы туралы мәліметтер бар жетім балалар, ата-анасының қамқорлығынсыз қалған балалар туралы ақпарат көлемі айқындалсын.

      2. Қазақстан Республикасы Оқу-ағарту министрлігінің Балалардың құқықтарын қорғау комитеті Қазақстан Республикасының заңнамасында белгіленген тәртіппен:

      1) осы бұйрықтың Қазақстан Республикасы Әділет министрлігінде мемлекеттік тіркелуін;

      2) осы бұйрық ресми жарияланғаннан кейін оны Қазақстан Республикасы Оқу-ағарту министрлігінің интернет-ресурсында орналастырылуын;

      3) осы бұйрық Қазақстан Республикасы Әділет министрлігінде мемлекеттік тіркеуден өткеннен кейін он жұмыс күні ішінде Қазақстан Республикасы Оқу-ағарту министрлігінің Заң департаментіне осы тармақтың 1) және 2) тармақшаларында көзделген іс-шаралардың орындалуы туралы мәліметтерді ұсынуды қамтамасыз етсін.

      3. Осы бұйрықтың орындалуын бақылау жетекшілік ететін Қазақстан Республикасының Оқу-ағарту вице-министріне жүктелсін.

      4. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
| *Қазақстан Республикасы*  *Оқу-ағарту министрі* | *Г. Бейсембаев* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК